laion/Wikipedia-Exotic huggingface dataset:
בומברמן

בומברמן (בתרגום חופשי לעברית: "איש הפצצות") היא סדרת משחקי וידאו מסוג אסטרטגיה ומבוך אשר פותח במקור על ידי חברת הדסון סופט היפנית. המשחק המקורי בסדרה הופץ לראשונה בשנת 1983 ומשחקים חדשים בסדרה ממשיכים לצאת לשווקים עד היום. לאורך השנים יצאו קרוב ל-60 משחקים בסדרה. בומברמן הוא רובוט הרכבה העובד במפעל פצצות, והוא מרכיב הפצצות הטוב ביותר במפעל. בומברמן משתעמם מהכנת הפצצות במפעל יום אחר יום ללא הפסקה. בעקבות שמועה שרובוט שיצליח לצאת מהמפעל התת-קרקעי יקבל משאלה, הוא מתחיל במסע ברחבי המפעל כדי שיוכל לבקש משאלה להפוך לבן אדם. המכשול העיקרי בדרכו הוא התנגדותם של שומרי המפעל, העושים כל שביכולתם כדי שהמפעל ימשיך לתפקד כרגיל. כדי להימלט, על בומברמן למצוא את דרכו במבוך תוך כדי הימנעות מאויבים. הדלתות המובילות לחדרי מבוך נוספים (השלבים הבאים במשחק) מוסתרות על ידי סלעים, אותם בומברמן צריך לפוצץ. ישנם חפצים שיכולים לשפר את הפצצות שבומברמן מייצר, כגון חפצים העוזרים ליצור פצצות חזקות יותר או פצצות המופעלות בשלט רחוק. בומברמן יהפוך לאנושי כאשר יימלט ויצא מהמפעל התת-קרקעי. בכל משחק יש בסך הכל 50 שלבים שונים. המטרה העיקרית בכל המשחקים בסדרה היא לסיים את כל השלבים במשחק באמצעות הצבה אסטרטגית של פצצות כדי להרוג את האויבים, ולהשמיד את כל המכשולים בדרך. פצצות מתפוצצות יכולות להפעיל גם פצצות אחרות, להרוג או לפגוע באויבים ולהשמיד את המכשולים. אף על פי כן, הן יכולות גם להרוג או לפגוע בדמות השחקן ולפעמים, אם מפוצצים את דלת היציאה, ניתן לגרום לאויבים חדשים נוספים להגיח מתוכה. ברוב משחקי בומברמן קיימת אפשרות למשחק מרובה משתתפים בה השחקנים הנוספים משחקים גם הם דמויות אשר נראות כמו בומברמן, כאשר המטרה היא להרוג אחד את השני באמצעות הצבת פצצות לאורך לוח המשחק כאשר המנצח הוא זה שנשאר בחיים אחרון. המשחק הופץ לראשונה ביפן ובאירופה בשנת 1983 למחשבים אישיים, ובהם דגמים יפניים אחדים ומחשב ספקטרום סינקלייר. באנגלית נקרא המשחק Eric and the Floaters, ובספרדית - Don Pepe Y Los Globos. ב-20 בדצמבר 1985 החלה הפצת גרסה של המשחק לקונסולת נינטנדו ששווקה ביפן, וזו הגיעה לארצות הברית בשנת 1987. בגרסה זו שינו את מראהו של בומברמן, והציגו אותו כדמות מצוירת הדומה לרובוט, בעלת אנטנה ורודה. בשנת 2004 הותאמה גרסה זו לקונסולת המשחקים Game Boy Advance. גרסאות נוספות של המשחק הופצו ביפן בלבד. בשנת 1998 המשחק נוצרה גרסה לקונסלת פלייסטיישן ולמחשב IBM PC. המשחק שווק גם לקונסלת אקס בוקס, בגרסה מתקדמת הנקראת בומברמן חי, שבה עד שמונה שחקנים יכולים לשחק במשחק באותה קונסולה או דרך האינטרנט. המשחק קיים גם בטלפונים סלולריים. ברחבי אירופה, ניתן למצוא גרסאות שונות של המשחק כגון בומברמן דלוקס ובומברמן בתלת-ממד. עם השיפור הגובר בעולם הטלפונים הסלולריים, משחקי בומברמן הופכים למשובחים יותר ויותר. מתכנתי המשחק אפילו הוסיפו יכולת למשחק רב משתמשים דרך חיבור בלוטות'. מדיה וקבצים בנושא בומברמן בוויקישיתוף בומברמן, ברשת החברתית פייסבוק בומברמן, ברשת החברתית אקס (טוויטר)
אירה ריסנזון

אירנה (אירה) ריסנזון-נחמני (נולדה ב-14 בינואר 1988) היא מתעמלת אמנותית ישראלית. ייצגה את ישראל באולימפיאדת בייג'ינג 2008 וסיימה במקום תשיעי. זכתה במדליית כסף בתרגיל החישוק באוניברסיאדת בלגרד (2009) ובמדליית כסף בתרגיל עם סרט במסגרת סבב הגביע העולמי. ריסנזון הייתה לספורטאית הישראלית הראשונה שזכתה במדליה בתחרות סבב הגביע העולמי בהתעמלות אומנותית. ריסנזון נולדה בהונגריה, בילדותה עברה משפחתה לאוקראינה, והיא החלה להתאמן בהתעמלות אמנותית כבר בגיל 5, ולאחר שעלתה לישראל בגיל 9, המשיכה באימוניה במסגרת מועדון עירוני חולון. בשנת 2007 זכתה במקום השביעי באליפות אירופה שנערכה בבאקו ובמקום השביעי באליפות העולם שנערכה בפטרס. היו אלה ההישגים הגבוהים ביותר אליהם הגיעה מתעמלת אמנותית ישראלית עד לזמנה, והם גם הבטיחו את השתתפותה באולימפיאדת בייג'ינג. באולימפיאדת בייג'ינג הפכה לישראלית הראשונה שעלתה לגמר קרב רב אישי בהתעמלות אומנותית. לגמר עלתה מהמקום השביעי, ובגמר עצמו סיימה במקום התשיעי. באוניברסיאדת בלגרד (2009) זכתה במדליית כסף בתרגיל החישוק וסיימה במקום הרביעי בתרגילי החבל והסרט. באוגוסט אותה שנה זכתה ריסנזון במדליית כסף בתרגיל עם סרט בתחרות שנערכה בקייב במסגרת סבב הגביע העולמי. בכך הפכה ריסנזון לספורטאית הישראלית הראשונה שזוכה במדליה בתחרות הגביע העולמי בהתעמלות אומנותית. בחבל ובכדור הגיעה ריסנזון למקום הרביעי, ובחישוק הגיעה למקום השביעי. באליפות אירופה באפריל 2010 סיימה ריסנזון במקום ה-11 בדירוג הכללי. באליפות העולם בהתעמלות אומנותית שנערכה במוסקבה בספטמבר אותה שנה היא סיימה במקום ה-9. מלבד התעמלות אמנותית, עוסקת ריסנזון גם בדוגמנות, ובין היתר נטלה חלק בקמפיין פרסום של חברת "מגה ספורט", לצדו של דודי בלסר. בשנת 2016 יצא ספרה "מציירת בסרט", אודות חוויותיה בספורט, בהוצאת הספרים מדיה 10. ריסנזון עברה תהליך גיור. ביולי 2011 נישאה לדייב נחמני. אם לשתי בנות. מתגוררים בהוד השרון. מדיה וקבצים בנושא אירה ריסנזון בוויקישיתוף אירה ריסנזון, באתר הוועד האולימפי הבין-לאומי אירה ריסנזון, באתר olympedia.org אירה ריסנזון, באתר התאחדות ההתעמלות הבין-לאומית אורן אהרוני, "הפוליטיקה בהתעמלות גמרה אותי", באתר ynet, 27 במרץ 2014 לימור סימון, המתעמלת לשעבר חושפת: מה קורה באמת בעולם ההתעמלות האמנותית?, באתר mynet (כפי שנשמר בארכיון האינטרנט), 18 באוגוסט 2016 ליאת בר סתו, התעמלות או למות, באתר ynet, 19 באוגוסט 2016 רון אביטל, "אירה ריסנזון 2007 - סיפורה של אלופה" באתר ההתעמלות האמנותית הישראלי היסטוריה: אירה ריסנזון והנבחרת עלו לגמר, באתר ONE‏, 23 באוגוסט 2008 פרופיל, אתר התאחדות ההתעמלות הבינלאומית (באנגלית) חבצלת דמארי, כסף קטן עם אירה ריסנזון־נחמני, באתר "ידיעות אחרונות", 11 באוגוסט 2016 הדף של אירה ריסנזון באתר ההתעמלות האומנותית הישראלי אורן אהרוני, נטע ריבקין הדהימה עם מקום 5 באליפות אירופה, באתר ynet, 16 באפריל 2010 https://www.israelhayom.co.il/article/638657
מיכאל שונוונדט

מיכאל שונוונדט (בדנית: Michael Schønwandt, נולד ב-10 בספטמבר 1953 בפרדריקסברג) הוא מנצח דני. מיכאל שונוונדט הוא המנהל המוזיקלי של התזמורת הדנית המלכותית והאופרה המלכותית בקופנהגן. לא מכבר הוביל את האופרה המלכותית אל בית האופרה החדש בקופנהגן, שם תעלה הלהקה מחזור שלם של טבעת הניבלונג מאת ריכרד וגנר בהפקה חדשה. שונוונדט הוא מראשי התומכים בעולם במוזיקה של קרל נילסן, שהקליט את כל הסימפוניות והקונצ'רטי של נילסן. מיכאל שונוונדט כיהן גם כמנצח ראשי של תזמורת הקונצרטהאוס של ברלין, מנצח אורח ראשי של התזמורת הסימפונית הלאומית של דנמרק ומנצח אורח ראשי של התיאטרון הלאומי דה לה מוניי בבריסל, בלגיה. הוא למד באקדמיה המלכותית למוזיקה בלונדון, התקבל כמנצח קבוע לאופרה המלכותית בקופנהגן בשנת 1979 ובעונות הבאות ניצח על רפרטואר נרחב, החל במוצרט וכלה בקשישטוף פנדרצקי. מאז עבד שונוונדט בשורה ארוכה של בתי אופרה מובילים בעולם, ביניהם בית האופרה המלכותית, קובנט גארדן בלונדון, האופרה של וינה, האופרה הלאומית של פריז, האופרה של שטוטגרט ופסטיבל ביירוית, שם ניצח על המייסטרזינגר מנירנברג. הקריירה הקונצרטית מקיפה את אירופה והופעותיו כוללות את התזמורת הפילהרמונית של ברלין, התזמורת הפילהרמונית של וינה, תזמורת פילהרמוניה, התזמורת הסימפונית של לונדון (עמה ביצע את כל הקונצ'רטי לפסנתר של בטהובן עם אלפרד ברנדל), הפילהרמונית של לונדון, תזמורת רדיו בוואריה, תזמורת פסטיבל בודפשט ותזמורת שווייץ המערבית. שונוונדט הוציא הרבה הקלטות חשובות, מלבד רשימת הקלטותיו המקיפה ליצירות נילסן, ובתחום האופרה הקליט את "סלומה" של ריכרד שטראוס ואת "מעשה השפחה" של פול רודרס, על פי ספרה של הסופרת הקנדית מרגרט אטווד. שעליה ניצח בביצוע בכורה. מדיה וקבצים בנושא מיכאל שונוונדט בוויקישיתוף מיכאל שונוונדט, באתר AllMusic (באנגלית) מיכאל שונוונדט, באתר MusicBrainz (באנגלית) מיכאל שונוונדט, באתר Discogs (באנגלית)
פאבו ברגלונד

פאבו ברגלונד (בפינית: Paavo Berglund, ‏14 באפריל 1929 בהלסינקי – 25 בינואר 2012) היה מנצח פיני. ברגלונד למד נגינה בכינור והצטרף לתזמורת רדיו פינלנד בשנת 1949. בשנת 1952 היה ברגלונד שותף לייסוד התזמורת הקאמרית של הלסינקי. הוא כיהן כמנצח ראשי של תזמורת הרדיו הפינית בשנים 1962 - 1972 ובשנת 1965 ניצח על הקונצרטים ליובל המאה של ז'אן סיבליוס עם תזמורת בורנמות, שלמנצחה הראשי התמנה בשנת 1972. הוא הרבה להופיע ברחבי העולם עם תזמורות חשובות והיה למנהל מוזיקלי של הפילהרמונית של הלסינקי בשנת 1975. בתקופת עבודתו עם הפילהרמונית של הלסינקי יצא לברגלונד שם של רודן בשל החזרות שניהל ביד חזקה והתובענות שאינה מתפשרת לשלמות מוזיקלית. ברגלונד היה גם חבר בסגל המנצחים של התזמורת הלאומית של רוסיה. שמו של ברגלונד נקשר בעיקר במוזיקה של סיבליוס. הוא הקליט את מכלול הסימפוניות של סיבליוס שלוש פעמים, לצד יצירות אחרות של המלחין, כגון "קולרוו". כמו כן הקליט יצירות של איינר אנגלונד ואאוליס סאלינן. ברגלונד עבד גם עם התזמורת הקאמרית של אירופה בהקלטת מכלול הסימפוניות של יוהנס ברהמס. ברגלונד הגיע אל ארצות הברית בשנות ה-90 של המאה ה-20 ומאז היה למנצח אורח קבוע בפילהרמונית של ניו יורק ובתזמורת קליבלנד. פרס גראמי ופרס דיאפזון הזהב. היידן: סימפוניות מס' 92 ו-99, התזמורת הקאמרית הפינית (אונדין) נילסן: סימפוניות 1 עד 6, התזמורת הדנית המלכותית (RCA ויקטור) סיבליוס: סימפוניות 1 עד 7, יצירות תזמורתיות, תזמורת בורנמות,EMI סיבליוס: סימפוניות 1 עד 7, יצירות תזמורתיות, הפילהרמונית של הלסינקי, EMI סיבליוס: סימפוניות 1 עד 7, התזמורת הקאמרית של אירופה (פינלנדיה) מדיה וקבצים בנושא פאבו ברגלונד בוויקישיתוף פאבו ברגלונד, במסד הנתונים הקולנועיים IMDb (באנגלית) פאבו ברגלונד, באתר AllMusic (באנגלית) פאבו ברגלונד, באתר MusicBrainz (באנגלית) פאבו ברגלונד, באתר Discogs (באנגלית) פאבו ברגלונד, באתר "Find a Grave" (באנגלית) Paavo Berglund - Vesa Sirén - Conductor Ottaway, Hugh, Review of HMV recording of Kullervo (1971). The Musical Times, 112 (1544): p. 975. Northcott, Bayan, Review of recordings by Finnish composers (Merikanto et al.) (December 1978). Tempo (New Ser.), 127: pp. 48-50.
גזל (פירושונים)

האם התכוונתם ל... גזל – לקיחת חפץ מבעליו בכוח הזרוע מבלי לקבל רשותם גזל (משפט עברי) גאזל – מסוק קל רב תכליתי גזל סוד מסחרי – עוולה בדיני נזיקין העוסקת בנטילת סוד מסחרי ללא הרשאת בעליו רביד גזל – כדורגלן ישראלי גוזל
ישראל הר

ישראל הַר (21 במרץ 1932 – 15 במאי 2019) היה משורר ועורך ישראלי. הר נולד בעיר חלם שבפולין בשנת 1932, ובינקותו עלה לארץ ישראל ובה גדל והתחנך. היה מתלמידיו הצעירים של החזון אי"ש. יצא בשאלה בגיל בר מצווה. היה חבר "ההגנה" והאצ"ל, ולאחר קום המדינה שירת בצה"ל. תקופת-מה עשה כימאי בצי הסוחר. במשך כשלושים שנה, החל משנת תשכ"ד (1964), ערך את ספריית תרמיל של צה"ל, שבמסגרתה יצאו כ-200 ספרי כיס ממיטב הקלסיקה של הספרות העולמית והעברית. הספרים נמכרו לחיילים במחיר זול, כמחצית ממחיר ספרים בשוק האזרחי, ויצאו בכריכה רכה ובפורמט קטן, שנוח לחייל לשאת בכליו. הצטרף למערכת הוצאת "קשב לשירה", שבמסגרתה יצאו לאור השלישי עד השביעי שבספרי שיריו. בשנת 1996 הוענק לו פרס קרן ראש הממשלה לוי אשכול לפרסי יצירה. בשנת 2006 הוענק לו במסגרת פסטיבל המשוררים במטולה פרס טבע לשירה. שופטי הפרס ציינו: "הישראלי שבמשוררים" - הישראליות של ישראל הר קשה בהדרה: יסודה באיזו מזיגה אמיצה בין נוף הארץ והיישוב ובין רבדים ארכאיים, בעיקר מקראיים, של העברית. השורות קטועות, התחביר שבור ועם זאת הם נושמים עבריות עמוקה, שקועים בדפוסים של העברית לדורותיה ובאותה שעה עושים בה כבתוך שלהם, בחופש סוברני של משורר מודרניסטי. הר היה אב לבת ובן. היה גרוש מאסנת הר. נפטר ב-15 במאי 2019 בגיל 87. ארכיונו האישי שמור בספרייה הלאומית. אביון לפני הניצה (הוצאת "תחיה", 1962), רישומים: יוסל ברגנר קצה החשכה ולחם (הוצאת "שחל-אהבים", 1994) גן חבלים מלב האש (הוצאת "קשב לשירה", 2003) סליחה (הוצאת "קשב לשירה" 2008), איורים: אודרי ברגנר צפוריאן קורא לנחש הנחשת (הוצאת "קשב לשירה"), 2011. הספר השישי (הוצאת "קשב לשירה"), 2013. השביעי (הוצאת "קשב לשירה"), 2016. אורי הולנדר, דיוקן בקצה החשכה: על שירת ישראל הר, תל אביב: קשב לשירה, תשס"ז 2007. (עבודת מחקר המתמקדת בספר השירים של הר "אביון לפני הניצה") ישראל הר, ב"לקסיקון הספרות העברית החדשה" ש. שפרה, "למצוא חן בעיני עצמי": ראיון עם ישראל הר, דבר, 13 ביוני 1975, המשך מרב יודילוביץ', ישראל הר זכה בפרס טבע לשירה, באתר ynet, 5 ביוני 2006 אורי הולנדר, מי מפחד מישראל הר?, באתר הארץ, 20 ביוני 2008 ישראל הר, בחושך שמו לא יכוסה, באתר הארץ, 21 ביוני 2008 לְבַעַל מְחַבֵּר מְנַגֵּן יוֹדֵעַ שִׁיר, עתון 77, גיליון 325, דצמבר 2007 אורי הולנדר, להשאיר תעלומות בעילומן, מקור ראשון, מוסף "שבת", 18 במאי 2012 אורי הולנדר, שירה היא פרח קטן בעץ אהבה ששורשיו יראָה, באתר הארץ, 21 במאי 2019 ישראל הר, דף שער בספרייה הלאומית ישראל הר, בלקסיקון הספרות העברית החדשה על יצירתו: ארז שוייצר, דברים שבשירה, בבאר המלים משתקף הסתיו, באתר הארץ, 17 באוגוסט 2011 ארכיון ישראל הר, בספרייה הלאומית
שיעול

שיעול הוא מנגנון רפלקס פיזיולוגי, המסייע לפנות מדרכי האוויר הגדולות בריאות הפרשות, חלקיקים, וגופים זרים אחרים. רפלקס השיעול כולל שלושה שלבים: (1) שאיפת אוויר, (2) נשיפה כנגד גלוטיס סגור, (3) שחרור האוויר בלחץ גבוה על ידי פתיחה פתאומית של הגלוטיס. השיעול מהווה סימפטום (תסמין) של מחלות רבות. למרות זאת, לעיתים קרובות משתעלים אנשים גם כשאינם חולים, זאת כדי לסלק, כאמור, גופים זרים מהריאות. לעיתים זה קורה בשעת האכילה, כשמזון חודר אל קנה הנשימה במקום אל הוושט. לעיתים נגרם השיעול מגירוי של הסרעפת; גירוי זה יכול להיגרם על ידי חומרים חיצוניים, כגון עשן, הימצאותם של נגיפים וחיידקים במערכת הנשימה, או על ידי גורם פנימי כלשהו, כשהשיעול נועד לדחות החוצה את הגורמים המזיקים. מחקרים מצאו כי מהירות האוויר הנפלט מהריאות בזמן שיעול נעה בין 20 ל-60 קמ"ש. ויכולה להגיע עד כ-100 קמ"ש. במהלך השיעול ניתזות טיפונות אשר יכולות להכיל חיידקים אצל אנשים חולים, לפיכך נהוג לכסות את הפה במהלך השיעול, עד סוף המאה שעברה היה נהוג לכסות את הפה באמצעות כף היד, אולם בעקבות התובנה שהחידקים נשארים על כף היד זמן מה, ולאחר מכן בעזרת היד אנו נוגעים בדברים רבים וכך מעבירים מחלות, בתחילת המאה העשרים ואחת החלו לכסות את הפה בעזרת גומץ המרפק. שיטה משלימה בה משתמשים בנוסף לכיסוי הפה, היות שכיסוי הפה לא עוצר את כל הטיפונות והחיידקים, הוא שינוי כיוון השיעול, שיעול כלפי מטה, גורם לחיידקים להגיע לכיוון הרצפה אזור בו סיכויי ההדבקה נמוכים יותר. מחלות רבות גורמות לשיעול. זיהומים חיידקיים או נגיפיים גורמים במקרים רבים נזק לשעריות המכסות את הדפנות הפנימיות של הריאות. תפקידן העיקרי של השעריות הוא לפזר ולסלק את הריר אותו מפרישים תאי הריאה. בריר נלכדים באופן שגרתי מיקרואורגניזמים וחלקיקים אחרים (כגון אבק ועשן). כשהשעריות ניזוקות ופעולתן נפגמת, מצטבר ריר מזוהם בריאות; דבר זה מקשה על הנשימה וגורם לרפלקס השיעול. בין המחלות הגורמות לשיעול אופייני ניתן למנות את דלקת הריאות ואת הסיסטיק פיברוזיס. גורם נוסף לשיעול הוא הצטברות ריר (ליחה) בקנה הנשימה או בריאות. בלשון היום-יום מתייחסים לעיתים לשעלת כאל שיעול חמור או כרוני, ללא קשר למחלה הגורמת לו; למעשה שעלת הוא שמה של מחלה ספציפית הנגרמת על ידי חיידק. בדרך כלל מתמקד הטיפול בגורם הבסיסי לשיעול, ולא בסימפטום עצמו. כסימפטום, דרכי הטיפול הנפוצות ביותר הן: אינהלציה או שימוש בתרופות, כאנטיהיצטמניק. על פי האקדמיה האמריקאית לרפואת ילדים, הממצאים התומכים ביעילות סירופ נגד שיעול נמוכים, ולכן בדרך כלל טיפול זה אינו הטיפול המומלץ. שעלת שיעול פרינתוס שיעול, באתר אנציקלופדיה בריטניקה (באנגלית) Chung KF, Pavord ID (באפריל 2008). "Prevalence, pathogenesis, and causes of chronic cough". Lancet. 371 (9621): 1364–74. doi:10.1016/S0140-6736(08)60595-4. PMID 18424325. {{cite journal}}: (עזרה) השפעת מסיכות על זרימת אוויר בעת שיעול, Inouye, Matsudaira, Sugihara שדה הזרימה בשיעול אנושי, Hertzberg, Jean
ישיבת בני עקיבא פרחי אהרון

ישיבת בני עקיבא "פרחי אהרון" (נקראת גם "עירוני ב' חיפה", או "פאק"ש" - ראשי התיבות של "פרחי אהרון קריית שמואל") היא ישיבה תיכונית דתית לאומית עירונית המשתייכת למרכז ישיבות בני עקיבא. הישיבה שוכנת בקריית שמואל שבחיפה: מתחם חטיבת הביניים שוכן במרכז הקריה ומתחם החטיבה העליונה שוכן בצפון הקריה. הישיבה משמשת בעיקר את תושבי הקריות וכן יישובים באזור הצפון. הישיבה הוקמה בשנת תש"ך (1960), כדי לענות על הצורך של תושבי חיפה במוסד תיכוני דתי. לראש הישיבה מונה הרב ברוך אידלשטיין, שנקרא לתפקיד זה על ידי הרב משה צבי נריה. ראש עיריית חיפה דאז אבא חושי סייע בהקמת הישיבה, והישיבה הייתה הישיבה התיכונית הראשונה שהיא גם תיכון עירוני, דבר שהפך אחר כך למודל לשיתוף פעולה בין רשויות עירוניות למרכז ישיבות בני עקיבא. בתחילה למדו התלמידים במבנים ארעיים שונים, עד שלאחר שלוש שנים הושלמה בניית המבנה הראשון של הישיבה. הישיבה קרויה על שם הרב אהרן דוד בוראק (אנ'), שהיה ראש ישיבה בישיבה יוניברסיטי, וספריו נקראים "פרחי אהרן". בעבר הייתה בישיבה פנימייה לתלמידים שמקום מגוריהם היה מרוחק, אולם בשנת תשס"ד (2004) נסגרה הפנימיה ובבניין שבו הייתה מתגוררים כיום רבני הישיבה. רוב תלמידי הישיבה מגיעים מהקריות, ומיעוטם ממקומות מרוחקים יותר, כגון עכו וכרמיאל. הישיבה מחנכת בדרך הציונות הדתית ולאורו של הרב קוק. במסגרת הישיבה פועל בערבים בית מדרש קהילתי, המיועד לאנשים עובדים מאזור הקריות. הרב ברוך אידלשטיין הרב דוד צבי הופמן הרב בנימין נכטיילר (כיהן כמזכ"ל תנועת בני עקיבא) הרב יעקב קליין שימש כסגנו של הרב אדלשטיין (בעשור השני של המאה ה-21, רבה של קריית חיים). ובתפקיד זה שימש גם הרב ישראל גפני. החל משנת הלימודים תשס"א עומד בראשות הישיבה הרב משה אלמלם. בוגרי ישיבת פרחי אהרון אתר האינטרנט הרשמי של ישיבת בני עקיבא פרחי אהרון אתר הישיבה הרב אהרן דוד בוראק, באתר הישיבה יוניברסיטי הספר פרחי אהרן באתר "HebrewBooks"‏: חלק א ו חלק ב הרב ברוך אדלשטיין הלך לעולמו, דברי הספד מתלמידו, ד"ר מנחם צוקר, באתר ערוץ 7 ישיבת "בני עקיבא" בקרית שמואל ביה"ס התיכון הדתי הראשון בחיפה, הצופה, 9 בספטמבר 1960 דור לדור - חוברת לציון 30 שנה לישיבה, 1990, עמ' 159-160
וסט

וסט (West) הוא שם משפחה שמקורו באנגלית ומשמעותו "מערב" בנתינת המבטא על האות ס' בפתח. המילה נכללת גם בשמם של אזורים הנמצאים בצד מערב. האם התכוונתם ל... שונות: וסט (לבוש) – אפוד, סוג של בגד, נקרא לפעמים בשם לסוטה או גם מותניה. וַסַט – כוכב דלתא (δ) בקבוצת הכוכבים תאומים (אנ') נקרא "וַסַט", כלומר, כוכבים בשביל הזהב, ממוצע או האמצעי. אישים בשם זה: אלן וסט – פוליטיקאי ופרשן שמרן אמריקאי ברני וסט (אנ') – שחקן יהודי-אמריקאי ג'רי וסט – כדורסלן אמריקאי טימותי וסט – שחקן בריטי מיי וסט – שחקנית קולנוע אמריקאית נדיה וסט – קצינת רפואה ראשית בצבא ארצות הברית נתנאל וסט – סופר ותסריטאי יהודי-אמריקאי סמואל וסט – שחקן קולנוע ותיאטרון ובמאי תיאטרון בריטי קורנל וסט – מלומד והוגה דעות אמריקאי קניה וסט – ראפר ומפיק מוזיקלי אמריקאי רבקה וסט – פמיניסטית וסופרת ממוצא בריטי-אירי אזורים מערביים: אפר וסט סייד – שכונה במנהטן, ארצות הברית. וסט מידלנדס – מחוז מטרופוליטני (Metropolitan county) הממוקם באזור מערב המידלנדס באנגליה. וסט אנד – כינוי שכונה אתר רובע או קניונים במקומות שונים בעולם לרוב כינויו רובע וסט אינד. וסט היילנד ויי – מסלול הליכה פופולרי בסקוטלנד. וסט איילנד – עיר הבירה באיי קוקוס (קילינג), טריטוריה השייכות לאוסטרליה. קי וסט – עיר בדרום פלורידה בארצות הברית. וסט ביי (מכונה גם; 'המפרץ המערבי', מאנגלית: West Bay. בערבית: בנדר אלע'רבי) – רובע מתפתח בדוחה, בירת קטר, בולט בחדשנותו כולל גורדי שחקים כגון בורג' קטר ומגדל טורנדו.  אתרים: כפר וסט – כפר סורי נטוש ברמת הגולן, כיום צומת וסט או צומת האמיר. ואסט – מחוז בעיראק. אַלְ-וַאסֶט (בערבית: נקודת האמצע) – עיר היסטורית בעיראק. וסאט – מונח בערבית שמשמעותו איזון. מפלגת אל-וסט – מפלגה במצרים. אל-וסט – עיתון היוצא לאור בבחריין, מעיד על עצמו כי הוא נוקט בדרך האמצע. ווסט ויסט וסת (פירושונים)
משמעות (חשיבות)

המונח משמעות (לעיתים גם "משמעותיות") או חשיבות מציין את אופן השפעתו או מידת השפעתו של דבר על אדם או על המציאות. לדוגמה, "נאום בעל משמעות היסטורית" הוא נאום שכתוצאה ממנו התפתחויות ואירועים היסטוריים מסוימים קרו באופן מסוים, ואשר בלי קיומו הם היו קורים אחרת (או לא היו קורים כלל). את גודל משמעותו של דבר מסוים (עצם, אירוע, תכונה, מידע, תאוריה וכו') ניתן לאמוד על־פי ההשלכות הנובעות ממצב קיומו הייחודי של הדבר: משמעותו של דבר נתון היא רבה יותר, אם לשינויים שהיו מתחוללים או מבוצעים בדבר זה היו השלכות חזקות יותר, ולהפך: אם לשינויים בדבר נתון יש השלכות מועטות, כי אז לדבר זה יש משמעות מועטת. משמעות ניתן למדוד רק בהקשר נתון: אותו אירוע עשוי להיות בעל משמעות רבה בהקשר אחד ומשמעות מועטת בהקשר אחר, לדוגמה: גירוש יהודי ספרד הוא אירוע בעל משמעות רבה בהקשר ההיסטורי התרבותי של היהדות, אך בהקשר ההיסטורי התרבותי של האבוריג'ינים יש לו משמעות מועטת בלבד. ניתן להבחין בין המשמעות הנתפסת לבין המשמעות הממשית, כך לדוגמה החלטה נגד חקיקתן של תקנות הנוגעות להפחתת זיהום האוויר על ידי מפלטי מכוניות יכולה למנוע את העלאת עלויות הייצור של חברה המייצרת מכוניות. אדם מסוים, שאינו עובד בייצור מכוניות, יכול לייחס משמעות מועטת לחקיקה הנ״ל, אך ייתכן כי חקיקה זו היא למעשה משמעותית מאוד לגביו, שכן לעליית זיהום האוויר הנובעת מאותה ההחלטה עלולה להיות השפעה מכרעת על בריאותו של אותו אדם. אפשר לאמוד את המידה שבה מידע או תאוריה הם משמעותיים גם על־פי המידה שבה הם מספקים ידע על המציאות. את משמעותו, כלומר מידת חשיבותו, של מידע אפשר להעריך גם בעזרתם של מספר מדדים נוספים, לדוגמה: המידה בה קיים ביקוש למידע, המידה שבה מתבצעת גישה למידע, המידה שבה המידע מובן, או המידה שבה המידע שימושי. בהקשר זה ניתן להתייחס למשמעותיות של המידע כאל קריטריון של איכות המידע. האסכולה ההומניסטית־אקזיסטנציאליסטית בפסיכותרפיה, שהבולטים בתאורטיקנים שלה הם ויקטור פראנקל, אברהם מאסלו וקרל רוג'רס, דוגלת בחיפוש משמעות כאמצעי טיפולי. לדידם, מציאת משמעות היא תנאי לחיי אושר. אונטולוגיה (מדעי המידע) אקזיסטנציאליזם, משמעות החיים עמימות קבלת החלטות איך מנהיגים גדולים מעוררים השראה ופעולה? הרצאה של סימון סינק על חשיבות המשמעות שמאחורי המעשים (עם כתוביות בעברית).
ווסט

האם התכוונתם ל... Wust הוא שם משפחה גרמני הראלד ווסט – גנרל גרמני ששימש כמפקח הכללי של הבונדסוור (צבא גרמניה) בשנים 1976–1978 לילי ווסט – חסידת אומות העולם מגרמניה, ידועה בסיפור האהבה הטרגי שלה ובמערכת היחסים שניהלה עם פליס שרגנהיים וסט (West) – שם משפחה שמקורו באנגלית ומשמעותו "מערב" וסט ויסט וסת (פירושונים)
נכו הראשון

נֶכוֹ הראשון היה שליט בובה של ממלכת אשור באזור הדלתה של הנילוס במצרים התחתונה בין השנים 672 - 664 לפנה"ס ונחשב למייסד שושלת הפרעונים ה-26. עם נסיגת הנובים בשנת 672 לפנה"ס מונה נכו בידי אשורבניפל מלך אשור לשליט העיר סאיס באזור הדלתה של הנילוס. נכו נחשב על ידי החוקרים לשליט חלש מאוד שלא הצליח לאחד את ממלכת מצרים ולהשתחרר מהשלטון אשורי. תקופת שלטונו ארכה רק שמונה שנים, שכן בשנת 664 לפנה"ס נהרג נכו בידי תנות אמון, בנו של שבכה, במסגרת הפלישה הנובית המחודשת למצרים, בסמוך למוף. הפלישה הנובית נבלמה במהרה בזכות תגובתו המהירה של אשורבניפל, אשר החיש את צבאו למצרים, דבר שאילץ את הנובים לסגת חזרה אל גבולות ממלכת כוש. לאחר מותו של נכו הראשון מונה בנו, פסמתיך הראשון, לשליט מצרים על ידי האשורים. אולם שלא כמו אביו, הצליח פסמתיך הראשון לאחד את ממלכת מצרים מחדש ולהשתחרר מעול האשורים. Michael Roaf, Cultural Atlas Of Mesopotamia and the ancient near east, 1991 מדיה וקבצים בנושא נכו הראשון בוויקישיתוף נכו הראשון, באתר אנציקלופדיה בריטניקה (באנגלית)
פגי לואינדולה

פגי מאקאנדה לואינדולה (נולד ב-25 במאי 1979, קינשסה שבזאיר) הוא כדורגלן עבר צרפתי יליד הרפובליקה הדמוקרטית של קונגו ששיחק בעמדת החלוץ. במהלך הקריירה שלו שיחק במגוון מועדונים בצרפת, אוסר, אולימפיק ליון, אולימפיק מרסיי, שטרסבורג ופריז סן-ז'רמן. כמו כן, הוא עשה גיחה קצרה לספרד שם שיחק במדי לבאנטה בעונת 2006-2007 כמושאל. את הקריירה שלו כשחקן סיים בקבוצת ניו יורק רד בולס, מליגת MLS. לזכותו של לואינדולה ישנן גם 6 הופעות במדי נבחרת צרפת בהן כבש שער אחד. מדיה וקבצים בנושא פגי לואינדולה בוויקישיתוף פגי לואינדולה, באתר Transfermarkt פגי לואינדולה, באתר Fussballdaten.de (בגרמנית) פגי לואינדולה, באתר Soccerway פגי לואינדולה, באתר BDFutbol פגי לואינדולה, באתר WorldFootball.net פגי לואינדולה, באתר National Football Teams פגי לואינדולה, באתר FootballDatabase.eu פרופיל המאמן, באתר Transfermarkt ערך זה הוא קצרמר בנושא כדורגלנים. אתם מוזמנים לתרום לוויקיפדיה ולהרחיב אותו.
דוגי האוזר

דוגי האוזר (באנגלית: Doogie Howser, M.D.‎) היא סדרת טלוויזיה אמריקנית. הסדרה הופקה בין השנים 1989–1993 לערוץ האמריקני ABC. הסדרה שודרה בישראל באמצע שנות התשעים בערוץ 2. ד"ר דאגלאס "דוגי" האוזר (מגולם על ידי ניל פטריק האריס) הוא בנם של דייוויד (מגולם על ידי ג'יימס סיקינג) וקת'רין (מגולמת על ידי בלינדה מונטגמרי). כילד, שרד דוגי שני מקרים מוקדמים של לוקמיה, לאחר שאביו הרופא גילה חבורה חשודה בגופו. החוויה הזו הייתה מכוננת לדוגי, ותרמה רבות להחלטתו להפוך לרופא. דוגי הוא גאון בעל זיכרון צילומי ומשתתף בלימודים לילדי פלא. בגיל שש הוא קיבל ציון מושלם במבחן SAT, סיים את בית הספר התיכון תוך שישה שבועות בגיל תשע. בגיל עשר הוא החל ללמוד בבית בספר לרפואה של אוניברסיטת פרינסטון וארבע שנים לאחר מכן הוסמך כרופא הצעיר ביותר במדינה. בכתבה שנערכה עליו בעיתון נכתב: "לא יכול לקנות בירה, אך יכול לרשום תרופות". הסדרה מתחילה ביום הולדתו השש-עשרה של דוגי. דוגי עוצר את מבחן הנהיגה שלו כדי לעזור לפצוע בתאונת דרכים. דוגי הוא מנתח מתמחה במרכז הרפואי איסטמן בלוס אנג'לס ועדיין גר בבית הוריו. חברו הטוב ביותר הוא שכנו, ויני דלפינו (מגולם על ידי מקס קסלה) - בן נוער טיפוסי המחבר את דוגי לחיים מחוץ לרפואה ונכנס לביתו דרך החלון. דוגי כותב יומן אישי במחשבו מ 1979. הפרקים בדרך כלל מסתיימים כאשר דוגי כותב בו. דוגי מחפש להשתלב בחברה בן בני גילו ובין עמיתיו למקצוע. פרקים רבים בסדרה עוסקים בנושאים רחבים כגון: איידס, גזענות, הומופוביה, אפליה מינית, אלימות של כנופיות רחוב, אובדן בתולין, דימוי גוף, זקנה וחברות. "דוגי האוזר", במסד הנתונים הקולנועיים IMDb (באנגלית) "דוגי האוזר", באתר Metacritic (באנגלית) "דוגי האוזר", באתר Hulu סדרות (באנגלית) "דוגי האוזר", במסד הנתונים הקולנועיים KinoPoisk (ברוסית) ערך זה הוא קצרמר בנושא טלוויזיה. אתם מוזמנים לתרום לוויקיפדיה ולהרחיב אותו.
אסטרואידים (משחק)

אסטרואידים (באנגלית: Asteroids) הוא משחק וידאו שיצא לראשונה לשוק ב-1979 על ידי חברת אטארי כמכונת משחק והפך לאחד המשחקים הפופולריים ביותר באותה התקופה. המשחק נוצר בהשראת אחד ממשחקי הווידאו הראשונים - "Spacewar!". השחקן שולט בחללית קטנה. החללית מסוגלת לנוע ולהסתובב. מטרת המשחק היא השמדת כל האסטרואידים מבלי שהאסטרואדים יתרסקו על החללית של השחקן. כשיורים באסטרואיד הוא מתפרק למספר אסטרואידים קטנים ומהירים יותר. מדיה וקבצים בנושא אסטרואידים בוויקישיתוף אתר האינטרנט הרשמי של אסטרואידים אמולטור של המשחק באתר ארכיון האינטרנט אסטרואידים, במסד הנתונים הקולנועיים IMDb (באנגלית) ערך זה הוא קצרמר בנושא משחקים. אתם מוזמנים לתרום לוויקיפדיה ולהרחיב אותו.